作者:唐彥謙
標題:漢代
內容:漢代金為屋，吳宮綺作寮。豔詞傳靜婉，新曲定妖嬈。箭響猶殘夢，簽聲報早朝。鮮明臨曉日，回轉度春宵。半袖籠清鏡，前絲壓翠翹。靜多如有待，閑極似無憀。梓澤花猶滿，靈和柳未凋。障昏巫峽雨，屏掩浙江潮。未信潘名嶽，應疑史姓蕭。漏因歌暫斷，燈為雨頻挑。飲酒闌三雅，投壺賽百嬌。鈿蟬新翅重，金鴨舊香焦。水淨疑澄練，霞孤欲建標。別隨秦柱促，愁為蜀弦麼。玄晏難瘳痺，臨邛但發痟。聯詩徵弱絮，思友詠甘蕉。王氏憐諸謝，周郎定小喬。黼幃翹彩雉，波扇畫文鰩。荇密妨垂釣，荷欹欲度橋。不因衣帶水，誰覺路迢迢。